
	REPUBLIKA HRVATSKA

	KARLOVAČKA ŽUPANIJA

	[image: ]OPĆINA ŽAKANJE
OPĆINSKO VIJEĆE



KLASA: 551-01/26-01/1
URBROJ: 2133-22-01-26-1
Žakanje, 01.10.2026.

Na temelju članka 35. Zakona o lokalnoj i područnoj (regionalnoj) samoupravi („Narodne novine”, broj 33/01, 60/01, 129/05, 109/07, 125/08, 36/09, 150/1 1, 144/12, 19/13, 137/15, 123/17, 98/19 i 144/20) i članka 30. Statuta Općine Žakanje („Službeni glasnik Općine Žakanje" broj 01/21), Općinsko vijeće Općine Žakanje na 10. sjednici održanoj 01.10.2026. g. donosi

PROGRAM POTPORA ZA UNAPREĐENJE UVJETA STANOVANJA  MLADIH OBITELJI 
I MLADIH POLJOPRIVREDNIKA NA PODRUČJU OPĆINE ŽAKANJE


1. OSNOVNE ODREDBE

Članak 1.

Ovim Programom potpora za unaprjeđenje uvjeta stanovanja mladih obitelji i mladih poljoprivrednika na području Općine Žakanje (u daljnjem tekstu: Program) definiraju se ciljevi, korisnici, uvjeti, mjere, visina i način dodjele bespovratnih novčanih potpora, nositelji provedbe Programa, prava i obveze korisnika te potrebna sredstva za realizaciju Programa.

Članak 2.

Cilj ovoga Programa je mladim obiteljima, a posebno mladim poljoprivrednicima, koji rješavaju stambeno pitanje na području Općine Žakanje, omogućiti dodatnu potporu za kupnju, izgradnju ili rekonstrukciju objekta za stanovanje. 

Ovom potporom želi se doprinijeti odluci mladih obitelji da ostanu živjeti u Općini Žakanje i doprinositi gospodarskom razvoju Općine Žakanje, a posebno mladih poljoprivrednika da nastave obavljati poljoprivrednu aktivnost i proizvoditi hranu.

2. KORISNICI PROGRAMA

Članak 3.

Korisnici Programa su mlade obitelji i mladi poljoprivrednici koji rješavaju svoje stambeno pitanje na području Općine Žakanje te ispunjavaju uvjete propisane ovim Programom i javnim pozivom.

Korisnici iz ovoga Programa mogu u trenutku podnošenja zahtjeva imati prijavljeno prebivalište izvan područja Općine Žakanje, pod uvjetom da stambeno pitanje rješavaju na području Općine Žakanje te da u roku od 36 mjeseci od dana sklapanja ugovora od dodjeli potpore prijave prebivalište na adresi sufinancirane stambene nekretnine i zadrže ga sukladno odredbama ovoga Programa.
Mladom obitelji, u smislu ovoga Programa, smatra se bračna ili izvanbračna zajednica, koja rješava svoje stambeno pitanje stjecanjem vlasništva nad nekretninom po prvi puta, a koju čine podnositelj zahtjeva i njegov bračni ili izvanbračni drug, s ili bez djece, pod uvjetom da podnositelj zahtjeva u trenutku podnošenja zahtjeva nije navršio 40 godina života.

Korisnicima ovoga Programa smatraju se i mladi poljoprivrednici koji, osim uvjeta propisanih za mlade obitelji, ispunjavaju i posebne uvjete propisane člankom 4. ovoga Programa.

Mladom obitelji smatra se i jednoroditeljska obitelj i samohrani roditelj.

Na javni poziv za korištenje mjere iz ovog Programa mogu se javiti mlade obitelji koje ispunjavaju sljedeće uvjete:
a) državljani su Republike Hrvatske,
b) bar jedan od bračnih ili izvanbračnih drugova mlađi je od 40 godina života u trenutku podnošenja zahtjeva,
c) bračni ili izvanbračni drugovi, koji po prvi puta rješavaju stambeno pitanje stjecanjem prava vlasništva, nemaju u vlasništvu ili suvlasništvu drugu stambenu nekretninu na području Republike Hrvatske, osim nekretnine za koju podnose zahtjev za dodjelu potpore.
d) da je podnositelj zahtjeva i njegov bračni/izvanbračni drug vlasnik/suvlasnik stambenog objekta ukoliko se traži pomoć za rekonstrukciju stambenog objekta. 

Odredbe prethodnog stavka primjenjuju se na odgovarajući način na jednoroditeljsku obitelj i samohranog roditelja i mladog poljoprivrednika. 

Pojedini izrazi u smislu ovoga Programa imaju sljedeće značenje:
· obitelj je zajednica koju čine bračni ili izvanbračni drugovi, djeca i drugi srodnici (ukoliko ih imaju) koji zajedno žive, privređuju, te ostvaruju prihod na drugi način i troše ga zajedno;
· samohrani roditelj je roditelj koji sam skrbi za svoje dijete i uzdržava ga;
· jednoroditeljska obitelj je obitelj koju čine dijete, odnosno djeca i jedan roditelj;
· izvanbračna zajednica je životna zajednica neudane žene i neoženjenog muškarca, koja ispunjava uvjete propisane posebnim zakonom kojim se uređuju obiteljski odnosi (traje najmanje 3 godine, a kraće ako je u njoj rođeno zajedničko dijete ili ako je nastavljena sklapanjem braka).

Članak 4.

Mladi poljoprivrednici, u smislu ovoga Programa, su korisnici koji uz ispunjavanje uvjeta propisanih za mlade obitelji ispunjavaju i sljedeće posebne uvjete:
· upisani su u Upisnik poljoprivrednika ili Upisnik obiteljskih poljoprivrednih gospodarstava najmanje godinu dana prije podnošenja zahtjeva,
· nositelj ili član poljoprivrednog gospodarstva nije stariji od 40 godina u godini podnošenja zahtjeva.

Status mladog poljoprivrednika korisnik dokazuje dokumentacijom propisanom javnim pozivom.

Uključivanjem mladih poljoprivrednika u ovaj Program želi se dodatno potaknuti njihov ostanak na području Općine Žakanje, unaprijediti uvjete njihovog stanovanja te doprinijeti razvoju poljoprivredne djelatnosti na području Općine Žakanje.
Članak 5.

Za potrebe ovog Programa izrazi koji imaju rodno značenje odnose se jednako na muški i ženski rod. 





Članak 6.

Dodijeljena financijska sredstva Korisnicima mjera mogu se isplatiti ako podnositelj zahtjeva nema dospjelih nepodmirenih obveza prema Općini Žakanje i prema državnom proračunu.

Potpora iz ovoga Programa može se ostvariti jednom za svaku mjeru. Ostvarivanje potpore za jednu mjeru ne isključuje mogućnost ostvarivanja potpore za drugu mjeru. Za svaku pojedinu mjeru potpora se može ostvariti samo jedanput za istu mladu obitelj.

Korisnik mora ispunjavati uvjete iz ovoga Programa na dan podnošenja zahtjeva, osim uvjeta prijave prebivališta koji se dokazuje u rokovima propisanim ovim Programom.

3. MJERE PROGRAMA

Članak 7.

Pomoć pri rješavanju stambenog pitanja mladih obitelji financirat će se kroz sljedeće mjere:
· MJERA 1. Financijska pomoć mladoj obitelji i mladom poljoprivredniku pri kupnji građevinskog zemljišta ili stambenog objekta radi rješavanja stambenog pitanja na području Općine Žakanje;
· MJERA 2: Financijska pomoć mladoj obitelji i mladom poljoprivredniku za ulaganje u izgradnju odnosno rekonstrukciju stambenog objekta na području Općine Žakanje;

MJERA 1: Financijska pomoć mladoj obitelji  i mladom poljoprivredniku pri kupnji građevinskog zemljišta ili stambenog objekta radi rješavanja stambenog pitanja na području Općine Žakanje

Članak 8.

Ovom mjerom dodjeljuje se bespovratna novčana potpora mladim obiteljima i mladim poljoprivrednicima za kupnju građevinskog zemljišta ili stambenog objekta (obiteljske kuće ili stana) na području Općine Žakanje radi trajnog rješavanja vlastitog stambenog pitanja.

Potpora se može odobriti podnositelju zahtjeva za kupnju građevinskog zemljišta ili stambenog objekta (stana ili kuće) u vlasništvu druge fizičke ili pravne osobe, osim ako se nekretnina kupuje od osoba koje su s podnositeljem zahtjeva ili njegovim bračnim odnosno izvanbračnim drugom u krvnom srodstvu u uspravnoj liniji ili u pobočnoj liniji te u tazbinskom srodstvu do četvrtog stupnja, kao i od posvojitelja ili posvojenika.

Financijska pomoć može se odobriti za kupnju građevinskog zemljišta ili stambenog objekta (stana ili kuće) za koji postoji valjana dokumentacija kojom se dokazuje zakonitost građevine, ako se kupnjom nekretnine po prvi put rješava stambeno pitanje korisnika, uz ispunjenje ostalih uvjeta propisanih ovim Programom.

Potpora se odobrava za nekretninu koja se nalazi na području Općine Žakanje i koja će korisniku služiti za trajno stanovanje, uz obvezu prijave prebivališta na adresi sufinancirane nekretnine u roku propisanom ovim Programom.

Iznos investicije dokazuje se kupoprodajnim ugovorom sklopljenim u pisanom obliku i potvrdom o izvršenom plaćanju kupoprodajne cijene.

Pravo na potporu ostvaruje se pod uvjetima utvrđenima ovim Programom i javnim pozivom.






MJERA 2: Financijska pomoć mladoj obitelji i mladom poljoprivredniku za ulaganje u izgradnju odnosno rekonstrukciju stambenog objekta na području općine Žakanje
 
Članak 9.

Potpora se može odobriti podnositelju zahtjeva za izgradnju odnosno rekonstrukciju stambenog objekta na području Općine Žakanje što podrazumijeva pomoć za izradu projektno-tehničke dokumentacije te za trošak ugrađenih materijala i izvršenih radova na izgradnji odnosno rekonstrukciji.

Prihvatljiv trošak po ovoj mjeri su projektna dokumentacija, materijal i radovi (građevinski, instalaterski, strojarski, keramičarski, podopolagački, ličilački, stolarski, limarski, fasaderski, krovopokrivački i sl.) na gradnji odnosno rekonstrukciji, opremanje komunalnom infrastrukturom (trošak priključka električne energije, priključka vodovodnu mrežu i sl., kao i trošak materijala za izvođenje tih radova te sam trošak radova).

Potpora se može odobriti podnositelju tek nakon dostave vjerodostojne dokumentacije što podrazumijeva dostavu računa o izvršenim radovima i uslugama, nabavljenoj i postavljenoj robi te dokaz o plaćanju navedenih računa. Račun mora glasiti na korisnika ili članove njegove obitelji. 

Članak 10.

U slučaju izgradnje ili rekonstrukcije podnositelj mora biti vlasnik/suvlasnik stambenog objekta na koji se odnosi prijava.

Za suvlasnički dio mora priložiti izjavu kojom suvlasnik potvrđuje da je bio suglasan s radovima i da je upoznat s podnošenjem prijave za korištenje ove mjere.


4. VISINA POTPORE

Članak 11.

Visina potpore utvrđuje se kako slijedi:
· za Mjeru 1. – Potpora pri kupnji građevinskog zemljišta ili stambenog objekta iznosi 3.000,00 eura
· za Mjeru 2. – Potpora za ulaganje u izgradnju odnosno rekonstrukciju stambenog objekta iznosi 5.000,00 eura

Potpora se dodjeljuje kao bespovratna novčana sredstva, uz ispunjenje uvjeta propisanih ovim Programom i javnim pozivom.


5. POSTUPAK PODNOŠENJA PRIJAVA I NAČIN DODJELE POTPORE

5.1. Objava Javnog poziva

Članak 12.

Sredstva iz ovoga Programa dodjeljuju se temeljem javnog poziva.

Odluku o raspisivanju javnog poziva donosi općinski načelnik. Odlukom se utvrđuju rok za podnošenje zahtjeva, raspoloživa sredstva, potrebna dokumentacija te ostali uvjeti i način provedbe javnog poziva, sukladno odredbama ovoga Programa.

Za postupak objave Javnog poziva te zaprimanja prijava zadužuje se Jedinstveni upravni odjel Općine Žakanje. 

Članak 13.

Zahtjevi za dodjelu potpore podnose se isključivo putem web aplikacije objavljene na službenoj internetskoj stranici Općine Žakanje.

Online prijava mora biti u cijelosti ispunjena te joj mora biti priložena sva dokumentacija propisana ovim Programom i javnim pozivom u elektroničkom obliku.

Prijave podnesene na drugi način, nepotpune prijave ili prijave podnesene nakon isteka roka utvrđenog javnim pozivom neće se razmatrati.

Jedinstveni upravni odjel Općine Žakanje pregledava zaprimljene prijave te utvrđuje ispunjavaju li podnositelji uvjete propisane ovim Programom i javnim pozivom. Ako je prijava nepotpuna ili je potrebno dodatno pojašnjenje ili dokumentacija, Jedinstveni upravni odjel može pozvati podnositelja da u ostavljenom roku dopuni ili pojasni prijavu. Ako podnositelj ne postupi po pozivu u ostavljenom roku, prijava će se odbaciti kao nepotpuna.

Članak 14.

Na temelju provedenog postupka Jedinstveni upravni odjel izrađuje prijedlog odluke o dodjeli potpora.

Odluku o dodjeli potpora donosi općinski načelnik, a objavljuje se na mrežnoj stranici Općine Žakanje.

Na temelju izvršne Odluke o dodjeli potpore općinski načelnik sklapa ugovor s korisnikom kojim se uređuju međusobna prava i obveze.

Članak 15.

Na odluku o dodjeli potpora prijavitelji imaju pravo prigovora koji se može izjaviti u roku od 8 dana od dana objave Odluke o dodjeli potpore.

Prigovor se izjavljuje Odboru za predstavke i pritužbe koje donosi Odluku o prigovoru u roku od 30 dana. Odluka Odbora za predstavke i pritužbe o prigovoru je konačna.

5.2. Ugovor o dodjeli financijske pomoći 

Članak 16.

Na temelju Odluke o dodjeli potpora, općinski načelnik u ime Općine Žakanje sklapa s korisnikom ugovor o dodjeli bespovratnih novčanih sredstava kojim se uređuju međusobna prava i obveze ugovornih strana.

Ugovorom se osobito uređuju: iznos odobrene potpore, namjena i način korištenja dodijeljenih sredstava, rok i način isplate potpore, prava i obveze ugovornih strana, način kontrole namjenskog korištenja sredstava, uvjeti i način povrata potpore u slučaju neispunjavanja ugovornih obveza te druga pitanja od značaja za provedbu ovoga Programa.

Ako korisnik ne pristupi sklapanju ugovora u roku koji odredi Općina Žakanje ili odbije potpisati ugovor, smatrat će se da je odustao od dodjele potpore te gubi pravo na odobrena sredstva.

Potpora se isplaćuje u roku od 30 dana od dana sklapanja ugovora, na način i pod uvjetima utvrđenima ugovorom.



6. PRAVA I OBVEZE KORISNIKA

Članak 17.

Korisnik i članovi njegove obitelji moraju prijaviti prebivalište na adresi nekretnine za koju je ostvarena potpora u roku 36 mjeseci od zaključenja ugovora te ga zadržati sljedećih 10 godina od isplate potpore.

Ispunjavanje obveze iz prethodnog stavka Općina Žakanje provjeravat će uvidom u službene evidencije o prebivalištu, bez obveze korisnika da dostavlja posebne dokaze.

Članak 18.

U slučaju prestanka postojanja bračne ili izvanbračne zajednice jedan od bračnih ili izvanbračnih partnera dužan je zadržati prebivalište na adresi nekretnine za koju je ostvarena potpora (moguće je izvršiti prijenos vlasništva na bračnog ili izvanbračnog partnera koji će zadržati prebivalište).

Članak 19. 

Ako korisnik ne ispuni obveze propisane ovim Programom ili ugovorom o dodjeli potpore, dužan je Općini Žakanje vratiti cjelokupan iznos dodijeljene potpore zajedno sa zakonskim zateznim kamatama računajući od dana isplate potpore.

Članak 20.

Korisnik potpore obavezan je najkasnije prilikom sklapanja ugovora o dodjeli potpore dostaviti instrument osiguranja u obliku bjanko zadužnice u korist Općine Žakanje na iznos odobrene potpore uvećane za 10%. 

Instrument osiguranja aktivira se u slučaju:
· da Korisnik mjere ne prijavi svoje prebivalište i prebivalište članova svoje obitelji u propisanim rokovima, ne izvršava obveze iz ugovora te postupa protivno smislu Javnog poziva raspisanog ovim Programom,
· otuđi, proda ili daruje nekretninu za čiju kupovinu, gradnju odnosno rekonstrukciju je primio potporu,
· ako prebivalište Korisnika i članova njegove obitelji nije najmanje 10 godina prijavljeno na adresi nekretnine za koju je isplaćena potpora sukladno Javnom pozivu raspisanom ovim Programom.

Članak 21.

Neiskorištena bjanko zadužnica dostavljena kao instrument osiguranja ove mjere, vraća se po proteku 10 godina od dana kada je Korisnik prvi puta prijavio svoje prebivalište i prebivalište članova svoje obitelji na adresi nekretnine za koju je isplaćena potpora i pod uvjetom urednog ispunjenja svih obveza iz ugovora o dodjeli potpore i ovog Programa. 

Članak 22.

Prije odobravanja korištenja sredstava u okviru ove mjere, Općina Žakanje zadržava pravo provjere i uvida na terenu svih kriterija o kojima ovisi odobravanje financijske pomoći.

Općina Žakanje zadržava pravo tijekom razdoblja trajanja ugovornih obveza izvršiti kontrolu namjenskog korištenja dodijeljenih sredstava i ispunjavanja uvjeta iz Programa.

Članak 23.

Ako se naknadno utvrdi da je korisnik ostvario pravo na temelju neistinitih ili netočnih podataka ili je prikrio činjenice koje su utjecale na ostvarivanje prava, dužan je vratiti cjelokupni iznos potpore.
7. ZAVRŠNE ODREDBE

Članak 24.

Kao prihvatljiv trošak po ovom Programu priznaju se troškovi, uz ostale uvjete utvrđene ovim Programom, od 1. siječnja 2026. godine.

Članak 25.

Podaci prikupljeni tijekom provedbe ovog Programa obrađuju se u svrhu provedbe Programa i u skladu s propisima kojima se uređuje zaštita osobnih podataka.

Članak 26.

Sredstva za dodjelu potpore iz ovog Programa osiguravaju se u Proračunu Općine Žakanje, Program 1033 Provedba demografskih mjera i podrška djeci i mladima, Aktivnost 103304 Potpore za stambeno zbrinjavanje mladih obitelji

Ako ukupni iznos prihvatljivih zahtjeva prelazi iznos raspoloživih sredstava osiguranih u Proračunu Općine Žakanje, prednost pri dodjeli potpore ostvaruju korisnici koji imaju status mladog poljoprivrednika sukladno članku 4. ovoga Programa.

Članak 27.

Ovaj Program stupa na snagu osmi dan od dana objave u „Službenom glasniku Općine Žakanje”.

PREDSJEDNIK
 OPĆINSKOG VIJEĆA
Mladen Bahorić

